Broj: 711-I-852-P-97/21-02-17

Zagreb, 30. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Mihaela Grbavca,** na 124. sjednici, održanoj 30. travnja 2021., daje sljedeće

**OČITOVANJE**

**I**. **Nije suprotno odredbi članka 13. stavka 2. ZSSI-a da je Mihael Grbavec, za vrijeme volonterskog obnašanja dužnosti općinskog načelnika Općine Vratišinec, zaposlen u Javnoj vatrogasnoj postrojbi Čakovec.**

**II. Obzirom da se sadržaj zahtjeva odnosi i na tumačenje odredbi članka 89. stavka 2. Zakona o lokalnim izborima, koji je u nadležnosti Ministarstva pravosuđa i uprave, upućuje se podnositelja da se sa zahtjevom za tumačenje dopustivosti obavljanja poslova u Javnoj vatrogasnoj postrojbi Čakovec za vrijeme obnašanja dužnosti općinskog načelnika Općine Vratišinec u smislu nespojivih dužnosti, obrati navedenom državnom tijelu.**

 Obrazloženje

Mihael Grbavec podnio je zahtjev za očitovanjem koji je u knjigama ulazne pošte zaprimljen 23. travnja 2021. pod brojem: 711-U-1572-P-97/21-01-3, povodom kojeg se vodi predmet broj P-97/21.

U zahtjevu podnositelj navodi da će se lokalni izbori u Republici Hrvatskoj održati 16. svibnja 2021., sukladno odluci Vlade Republike Hrvatske koja je stupila na snagu 15. travnja 2021., te da se namjerava na predstojećim lokalnim izborima kandidirati na dužnost općinskog načelnika Općine Vratišinec koju bi dužnost, ako bude izabran, obnašao volonterski. Dužnosnik navodi da je zaposlen u Javnoj vatrogasnoj postrojbi Čakovec na radnom mjestu vatrogasca-vozača na neodređeno vrijeme te da je Općina Vratišinec, zajedno s drugim jedinicama lokalne samouprave s područja Međimurske županije, suosnivač te ustanove, pri čemu njezin udio u vlasništvu, sukladno Sporazumu i Dodatku Sporazuma o osnivanju Javne vatrogasne postrojbe Čakovec, iznosi 1,28%.

Dužnosnik napominje da Općina Vratišinec nema svog predstavnika u Vatrogasnom vijeću Javne vatrogasne postrojbe Čakovec te se poziva na akt Povjerenstva Broj: 711-I-884-P-115/16-04-17 od 10. svibnja 2016. kojim se navodi da ne postoje zapreke da općinski načelnik, koji dužnost obnaša volonterski, istodobno bude zaposlen u trgovačkom društvu kojem je općina u kojoj obnaša istu dužnost, jedan od suosnivača s malim postotnim udjelom u temeljnom kapitalu.

Podnositelj traži mišljenje u smislu odredbe članka 89. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.), kojom su propisane nespojive dužnosti s istodobnim obnašanjem dužnosti općinskog načelnika.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj i za primjenu odredbi ZSSI-a.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Navedena zakonska odredba koja se odnosi na zabranu obavljanja drugih poslova u smislu redovitog i stalnog zanimanja za vrijeme obnašanja javne dužnosti, odnosno na dopuštenost obavljanja tih poslova uz prethodnu suglasnost Povjerenstva, primjenjuje se u situaciji kada dužnosnik dužnost obnaša profesinalno.

Obzirom da podnositelj navodi kako bi dužnost općinskog načelnika Općine Vratišinec, ako bude izabran na tu dužnost, obnašao volonterski, bez zasnivanja radnog odnosa, sa stajališta odredbi ZSSI-a ne postoje zapreke da za vrijeme volonterskog obnašanja navedene dužnosti istodobno bude zaposlen u Javnoj vatrogasnoj postrojbi Čakovec.

Člankom 89. stavkom 2. Zakona o lokalnim izborima propisano je da općinski načelnik ne može istodobno biti djelatnik te član upravnog vijeća ustanove i druge pravne osobe kojoj je jedinica lokalne, odnosno područne (regionalne) samouprave osnivač.

Imajući u vidu da je tumačenje odredbi navedenog Zakona u nadležnosti Ministarstva pravosuđa i uprave, za tumačenje dopustivosti obavljanja poslova u radnom odnosu u pravnoj osobi čiji je Općina Vratišinec jedan od suosnivača istodobno s volonterskim obnašanjem dužnosti općinskog načelnika Općine Vratišinec, podnositelj se može obratiti navedenom državnom tijelu.

Podnositelju zahtjeva se ukazuje i na odredbu članka 90. Zakona o lokalnim izborima kojom je propisano da se osoba koja bi obnašala nespojivu dužnost, osim osoba kojima je tim Zakonom zabranjeno kandidiranje, može kandidirati za dužnost općinskog načelnika, a ako bude izabrana, mora podnijeti ostavku na nespojivu dužnost u roku od 8 dana od dana koji slijedi danu proglašenja konačnih rezultata izbora.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana